text: "Sire, n'el tenez à outrage,"
   Dist Durbans, "se cest avantage
   Lor faisons ; car droite pitiez
   L'a fait enprendre, ce sachiez.
   Au chevalier k'ai amené,
   Si me doinst Diex joie et santé,
   Pour ce qu'il ne véoit enprendre
   Nului aaidier à deffendre
   La tierce pucele s'onnour ;
   Au cuer l'en prist si grant tenrour,
   Que pour ce a fait cele emprise."
   Et li rois dist que moult l'en prise.
   "Et vous n'en doit on pas blasmer,"
   Fait li rois, "mais tous jours amer
   Et honnorer vous et vostre hoir,
   Ch'ose je bien dire pour voir,
   À tous jours mais, jusqu'à M. ans"
   Lors se leva li rois Carmans ;
   Et chascuns de là se depart,
   Et la nouvele tost s'espart
   En quel maniere ert arréée
   Cele bataille, et créantée.
   PageV02P068
   Li un le tienent à folage,
   Et li autre à grant vasselage,
   Et li tiers à grant hardement :
   Chascuns en disoit son talent.
  